## Uredba o unutarnjem ustrojstvu Ministarstva rada i socijalne skrbi

### NN 77/1999 (21.7.1999.), Uredba o unutarnjem ustrojstvu Ministarstva rada i socijalne skrbi

# VLADA REPUBLIKE HRVATSKE

Na temelju članka 60. stavaka 1. i 2. Zakona o sustavu državne uprave
("Narodne novine", br. 75/93, 92/96 i 48/99), Vlada Republike Hrvatske
je na sjednici održanoj 15. srpnja 1999. godine donijela

## **UREDBU**

### **O UNUTARNJEM USTROJSTVU MINISTARSTVA RADA I SOCIJALNE SKRBI**

I. OPĆE ODREDBE

Članak 1.

Ovom Uredbom određuje se unutarnje ustrojstvo Ministarstva rada i socijalne
skrbi (u daljem tekstu: Ministarstvo), nazivi upravnih organizacija u sastavu
Ministarstva i unutarnjih ustrojstvenih jedinica te njihov djelokrug, način
upravljanja, okvirni broj potrebnih državnih službenika i namještenika,
kao i druga pitanja od značenja za rad Ministarstva.

Članak 2.

Unutarnje ustrojstvo i upravljanje upravnim organizacijama u sastavu
Ministarstva i unutarnjim ustrojstvenim jedinicama, kao i potreban broj
državnih službenika i namještenika, uređuje se na način da Ministarstvo
može poslove iz svog djelokruga obavljati stručno i djelotvorno.

II. UNUTARNJE USTROJSTVO

Članak 3.

Za obavljanje upravnih i drugih stručnih poslova iz djelokruga Ministarstva
ustrojavaju se sljedeće posebne ustrojstvene jedinice i upravne organizacije
u sastavu Ministarstva:

1. Kabinet ministra

2. Ured tajnika Ministarstva

3. Uprava za radne odnose i tržište rada

4. Uprava socijalne skrbi

5. Uprava zaštite žrtava i sudionika rata

6. Uprava za financiranje i gospodarenje imovinom

7. Uprava za mirovinsko i invalidsko osiguranje

8. Uprava pravnih, računovodstvenih, informatičkih i općih poslova

9. Zavod za zaštitu na radu.

Uz Kabinet ministra ustrojavaju se samostalni izvršitelji za posebne
službene potrebe Ministarstva.

III. DJELOKRUG UPRAVNIH ORGANIZACIJA U SASTAVU MINISTARSTVA
I UNUTARNJIH USTROJSTVENIH JEDINICA

1. KABINET MINISTRA

Članak 4.

U Kabinetu ministra obavljaju se:

administrativni i stručni poslovi za ministra i njegovog zamjenika;
protokolarni poslovi; poslovi u svezi s obavješćivanjem javnosti; poslovi
u svezi odnosa s Hrvatskim državnim saborom, Vladom i tijelima državne
uprave te s pravnim osobama koje imaju javne ovlasti iz djelokruga Ministarstva;
poslovi pribavljanja podataka i pisanih priloga od uprava i drugih unutarnjih
ustrojstvenih jedinica Ministarstva za ministra i njegovog zamjenika; poslovi
u svezi sa zaprimanjem i rješavanjem pošte upućene ministru i njegovom
zamjeniku; poslovi u svezi s evidencijom i pohranom povjerljive pošte;
te drugi stručni i administrativni poslovi u svezi s ostvarivanjem programa
rada i djelovanja ministra i njegovog zamjenika.

Samostalni izvršitelji obavljaju poslove u svezi s posebnim službenim
potrebama Ministarstva glede:

socijalne politike i socijalne sigurnosti; politike zapošljavanja, ostvarivanja
i razvoja socijalne skrbi; izrade zakona i drugih propisa; financiranja;
analitičkih i statističkih istraživanja stanja i kretanja pojava na području
rada i socijalne skrbi; te drugih poslova koje odredi ministar.

2. URED TAJNIKA MINISTARSTVA

Članak 5.

U Uredu tajnika Ministarstva obavljaju se poslovi kojima se:

osigurava učinkovitost u radu, tehnički koordinira rad unutarnjih ustrojstvenih
jedinica Ministarstva i upravnih organizacija u sastavu Ministarstva, brine
o stručnom osposobljavanju i usavršavanju državnih službenika i namještenika
u tijeku službe i o urednom i pravilnom korištenju imovine i sredstava
za rad, nadzire rad državnih službenika i namještenika, usklađuje rad u
Ministarstvu na izradi zakona i drugih propisa iz djelokruga Ministarstva,
predlaže plan rada Ministarstva temeljem nacrta planova rada posebnih ustrojstvenih
jedinica i upravnih organizacija u sastavu Ministarstva, izrađuju izvješća
o ostvarivanju plana rada Ministarstva, obavljaju i drugi poslovi koje
odredi ministar.

3. UPRAVA ZA RADNE ODNOSE I TRŽIŠTE RADA

Članak 6.

U Upravi za radne odnose i tržište rada obavljaju se upravni i drugi
stručni poslovi koji se odnose na ostvarivanja prava, obveza i odgovornosti
iz radnog odnosa i u svezi s tržištem radne snage, i to:

normativno uređivanje radnih odnosa i tržišta radne snage; kodifikacija
propisa iz radnih odnosa i tržišta radne snage; međunarodni odnosi i suradnja
na području radnih odnosa i tržišta rada; praćenje stranih propisa i propisa
međunarodnih organizacija; registracija udruga; evidencija i praćenje primjene
kolektivnih ugovora te odnosi sa sindikatima i poslodavcima; praćenje ostvarivanja
prava iz radnog odnosa; praćenje ostvarivanja aktivne politike u zapošljavanju;
izrada pravnih tumačenja glede primjene propisa iz radnog odnosa i područja
zapošljavanja; upravno postupanje u svezi primjene zakona iz područja radnih
odnosa i zapošljavanja; upravni nadzor na području zapošljavanja; obavljanje
poslova u svezi dodjele i raspodjele kontingenta radnih dozvola; sudjelovanje
u međudržavnim pregovorima na zaključivanju bilateralnih ugovora glede
zapošljavanja hrvatskih državljana u inozemstvu, kao i zapošljavanja stranaca
u Republici Hrvatskoj; radno pravo hrvatskih državljana privremeno zaposlenih
u inozemstvu, te poslovi vezani za njihov povratak i zapošljavanje u zemlji;
radnopravni status stranih državljana privremeno zaposlenih u Republici
Hrvatskoj; obavljanje drugih poslova utvrđenih posebnim propisima; te drugi
poslovi koje odredi ministar.

U Upravi za radne odnose i tržište rada ustrojavaju se:

3.1. Odjel radnog prava

3.2. Odjel za međunarodne odnose i suradnju

3.3. Odjel za kolektivne ugovore i odnose sa sindikatima i poslodavcima

3.4. Odjel tržišta rada.

Članak 7.

*3.1. Odjel radnog prava*

U Odjelu radnog prava obavljaju se poslovi:

- normativno uređivanje radnih odnosa;

- kodifikacija propisa iz radnih odnosa;

- praćenje ostvarivanja prava iz radnih odnosa;

- izrada pravnih tumačenja glede primjene propisa iz radnih odnosa;

- upravno postupanje u svezi primjene propisa iz radnog odnosa;

- pružanje stručne pomoći tijelima, trgovačkim društvima i zaposlenicima;

- izrada izvješća, studija i analiza o primjeni propisa i položaju zaposlenika;

- te drugi poslovi koje odredi ministar.

Članak 8.

*3.2. Odjel za međunarodne odnose i suradnju*

U Odjelu za međunarodne odnose i suradnju obavljaju se poslovi:

- suradnja i sudjelovanje u radu međunarodnih organizacija;

- praćenje stranih propisa i propisa međunarodnih organizacija iz radnih
odnosa i tržišta radne snage;

- suradnja i sudjelovanje u radu i sklapanju međudržavnih ugovora u
svezi zapošljavanja radne snage;

- upravno postupanje u svezi primjene radnog prava i zaštite zaposlenika
i građana na privremenom radu u inozemstvu i izvršenju međunarodnih ugovora
glede zapošljavanja zaposlenika iz hrvatskih poduzeća na temelju ugovora
o izvršavanju radova;

- izrada izvješća o primjeni međunarodnih propisa u hrvatskom zakonodavstvu;

- suradnja s drugim tijelima državne uprave u svezi predstavljanja Republike
Hrvatske na planu međunarodnih odnosa;

- praćenje primjene i davanje tumačenja međunarodnih višestranih ugovora
iz radnih odnosa i međudržavnih ugovora iz područja tržišta rada;

- te drugi poslovi koje odredi ministar.

Članak 9.

*3.3. Odjel za kolektivne ugovore i odnose sa
sindikatima i poslodavcima*

U Odjelu za kolektivne ugovore i odnose sa sindikatima i poslodavcima
obavljaju se poslovi:

- promicanje trostrane suradnje socijalnih partnera;

- registracija udruga;

- evidencija i praćenje primjene kolektivnih ugovora;

- promicanje kolektivnog pregovaranja;

- izrada pravnih tumačenja glede primjene kolektivnih ugovora;

- pružanje stručne pomoći sindikatima i udrugama poslodavaca;

- te drugi poslovi koje odredi ministar.

Članak 10.

*3.4. Odjel tržišta rada*

U Odjelu tržišta rada obavljaju se poslovi:

- normativno uređivanje tržišta radne snage;

- kodifikacija propisa iz tržišta radne snage;

- praćenje ostvarivanja aktivne politike u zapošljavanju;

- povratak i zapošljavanje u zemlji hrvatskih državljana privremeno
zaposlenih u inozemstvu;

- radnopravni status stranih državljana privremeno zaposlenih u Republici
Hrvatskoj;

- praćenje ostvarivanja prava za vrijeme nezaposlenosti;

- upravni nadzor na području zapošljavanja;

- izrada pravnih tumačenja glede primjene propisa iz tržišta rada;

- upravno postupanje u svezi propisa iz tržišta rada;

- pružanje stručne pomoći tijelima, trgovačkim društvima, zaposlenicima
i nezaposlenim osobama;

- dodjele i raspodjele kontingenta radnih dozvola;

- izrada izvješća, studija i analiza o primjeni propisa i položaja zaposlenika
i nezaposlenih osoba;

- te drugi poslovi koje odredi ministar.

4. UPRAVA SOCIJALNE SKRBI

Članak 11.

U Upravi socijalne skrbi obavljaju se upravni i drugi stručni poslovi
koji se odnose na politiku, ustrojavanje, usklađivanje i nadziranje djelatnosti
socijalne skrbi, sustav socijalne politike, ostvarivanje prava, obveza
i odgovornosti iz socijalne skrbi, zaštitu djece, braka, obitelji i osoba
pod skrbništvom te humanitarnu djelatnost, i to:

izrada nacrta prijedloga zakona i provedbenih propisa; neposredna primjena,
te osiguranje provedbe propisa; rješavanje u upravnim stvarima; upravni
i inspekcijski nadzor; analitičko-planski poslovi te poslovi evidencije
i statistike; praćenje stanja i predlaganje mjera radi unapređenja rada,
izrada stručnih podloga za postupak odlučivanja u državnim tijelima; izrada
nacrta ustroja te odluka u svezi s osnivanjem, početkom, trajanjem i prestankom
rada ustanova socijalne skrbi; postupanje po predstavkama, pritužbama i
upitima građana; organiziranje, provođenje i poticanje različitih oblika
stručnog usavršavanja; obavljanje poslova u svezi informiranja javnosti;
osiguravanje suradnje stručnih, znanstvenih, vladinih i nevladinih ustanova
i udruga u zemlji i inozemstvu; postupanje po međunarodnim konvencijama
i međudržavnim ugovorima; te drugi poslovi koje odredi ministar.

U Upravi socijalne skrbi ustrojavaju se:

4.1. Odjel upravno-pravnih poslova

4.2. Odjel socijalne skrbi

4.3. Odjel skrbi o starijim osobama

4.4. Odjel za zaštitu djece, braka i obitelji i osoba lišenih poslovne
sposobnosti

4.5. Odjel za zaštitu tjelesno ili mentalno oštećenih osoba

4.6. Odjel za upravni i inspekcijski nadzor

4.7. Odjel za statistiku i analitičko-planske poslove

4.8. Odjel za humanitarnu djelatnost.

Članak 12.

*4.1. Odjel upravno-pravnih poslova*

U Odjelu upravno-pravnih poslova obavljaju se poslovi iz članka 11.
ove Uredbe u odnosu na:

- osnivanje, rad, statusne promjene i prestanak ustanova socijalne skrbi;

- davanje suglasnosti na statute ustanova socijalne skrbi te njihove
izmjene i dopune, udruživanje ustanova, raspolaganje imovinom te imenovanje
članova upravnih vijeća i ravnatelja;

- rješavanje u upravnim stvarima u drugom stupnju u povodu žalbi izjavljenih
protiv rješenja centara za socijalnu skrb;

- davanje koncesija i odobrenja za obavljanje djelatnosti socijalne
skrbi;

- vođenje registra ustanova socijalne skrbi;

- naknade štete i zabilježbe potraživanja;

- rješavanje o prigovorima na rad organa starateljstva;

- rješavanje o sukobu nadležnosti između centara za socijalnu skrb;

- obavljanje poslova u svezi stručnih ispita službenika u centrima za
socijalnu skrb i ustanovama socijalne skrbi;

- sudjelovanje u izradbi propisa;

- te druge poslove koje odredi ministar.

Članak 13.

*4.2. Odjel socijalne skrbi*

U Odjelu socijalne skrbi obavljaju se poslovi iz članka 11. ove Uredbe
u odnosu na:

- politiku razvoja i zadovoljavanja potreba u socijalnoj skrbi;

- sustav socijalne politike;

- mišljenja i odobrenja o osnivanju, radu, statusnim promjenama i prestanku
ustanova socijalne skrbi;

- skrb o osobama, odnosno obiteljima koje nemaju dovoljno sredstava
za podmirenje osnovnih životnih potreba ili im je pomoć potrebna radi otklanjanja
uzroka socijalne ugroženosti, odnosno ublažavanja njenih posljedica;

- skrb o odraslim, starim, nemoćnim i drugim, zbog nesposobnosti za
rad, nezaposlenosti ili uslijed drugih nepovoljnih okolnosti nezbrinutih
građana;

- skrb o socijalno zapuštenoj djeci kao i djeci čiji roditelji nemaju
dovoljno sredstava za uzdržavanje;

- opći socijalni rad u centrima za socijalnu skrb;

- te druge poslove koje odredi ministar.

Članak 14.

*4.3. Odjel skrbi o starijim osobama*

U Odjelu skrbi o starijim osobama obavljaju se poslovi iz članka 11.
ove Uredbe, u odnosu na:

- skrb o nemoćnim, starim, duševno bolesnim i drugim odraslim nezbrinutim
osobama koje zbog trajnih promjena u zdravstvenom stanju, stambenih, obiteljskih
ili drugih uvjeta nemaju mogućnosti živjeti u vlastitom domu;

- rad ustanova socijalne skrbi za smještaj nemoćnih, starih duševno
bolesnih i drugih nezbrinutih odraslih osoba;

- mišljenja i odobrenja o osnivanju, statusnim promjenama i prestanku
ustanova socijalne skrbi za odrasle osobe;

- odobrenje za samostalno obavljanje poslova pružanja pomoći i njege
kao profesionalne djelatnosti, kao i vođenje evidencije o fizičkim osobama
koje su ga dobile;

- rad vjerskih zajednica i drugih pravnih i fizičkih osoba koje obavljaju
poslove u svezi sa zbrinjavanjem narečenih kategorija osoba;

- poticanje, organiziranje i praćenje primjene novih oblika socijalne
skrbi o starijim osobama;

- te druge poslove koje odredi ministar.

Članak 15.

*4.4. Odjel za zaštitu djece, braka i obitelji
i osoba lišenih poslovne sposobnosti*

U Odjelu za zaštitu djece, braka i obitelji i osoba lišenih poslovne
sposobnosti obavljaju se poslovi iz članka 11. ove Uredbe u odnosu na:

- maloljetničke brakove, sklapanje braka osoba lišenih poslovne sposobnosti
odnosno osoba nesposobnih za rasuđivanje, postupak radi posredovanja koje
prethodi postupku rastave braka;

- obiteljski status djece (utvrđivanje i osporavanje materinstva i očinstva);

- zaštitu interesa djece čiji roditelji žive odvojeno (smještaj djeteta
kod jednog roditelja, uzdržavanje djece, uređenje djetetova susreta s roditeljem
s kojim ne živi, rješavanje sporova roditelja oko odgoja i podizanja djece);

- zaštitu interesa djece o kojima roditelji valjano ne brinu (upozoravanje
roditelja na nedostatke u odgoju, nadzor nad roditeljskom skrbi, oduzimanje
prava roditelju da živi sa svojim djetetom);

- zaštitu interesa djece bez roditeljske skrbi;

- zaštitu interesa osoba lišenih poslovne sposobnosti;

- primjenu instituta posvojenja;

- rad ustanova socijalne skrbi za smještaj djece bez odgovarajuće roditeljske
skrbi;

- zaštitu djece društveno neprihvatljivog ponašanja koja nisu počinila
kaznena djela;

- kazneno neodgovornu djecu (do 14 godina) počinitelje kaznenih djela;

- maloljetne počinitelje kaznenih djela starijih od 14 godina;

- rad ustanova za smještaj djece društveno neprihvatljivog ponašanja;

- odobrenje za samostalno obavljanje poslova savjetovališta kao profesionalne
djelatnosti, kao i vođenje evidencije o fizičkim osobama koje su ga dobile;

- postupanje po međunarodnim konvencijama i međudržavnim ugovorima;

- te druge poslove koje odredi ministar.

Članak 16.

*4.5. Odjel za zaštitu tjelesno ili mentalno oštećenih osoba*

U Odjelu za zaštitu tjelesno ili mentalno oštećenih osoba (sve dobne
skupine) obavljaju se poslovi iz članka 11. ove Uredbe u odnosu na:

- osobe oštećena vida i sluha, mentalno oštećene osobe (laka, umjerena,
teža i teška mentalna retardacija), osobe s promjenama u ličnosti uzrokovanim
organskim činiteljima ili psihozom, osobe s tjelesnim oštećenjem, s oštećenjem
u govoru i glasu, te osobe kod kojih postoji više vrsta i stupnjeva oštećenja;

- rad ustanova za smještaj tjelesno ili mentalno oštećenih osoba;

- poticanje, organiziranje i praćenje akcija za humaniziranje životnih
i radnih uvjeta tjelesno ili mentalno oštećenih osoba i njihovih obitelji;

- razvijanje samozaštitnih aktivnosti radi što bolje integracije ovih
osoba u svoju životnu sredinu;

- stručne i administrativne poslove vještačenja tjelesno ili mentalno
oštećenih osoba i korisnika socijalne skrbi u drugom stupnju i u svezi
s time stručno-administrativne poslove za drugostupanjsku komisiju za davanje
nalaza i mišljenja u žalbenom postupku za ostvarivanje prava i drugih oblika
socijalne skrbi;

- te druge poslove koje odredi ministar.

Članak 17.

*4.6. Odjel za upravni i inspekcijski nadzor*

U Odjelu za upravni i inspekcijski nadzor obavljaju se poslovi iz članka
11. ove Uredbe u odnosu na:

- upravni nadzor nad radom centara za socijalnu skrb u pogledu: provedbe
zakona i drugih propisa; zakonitosti rada i postupanja; rješavanja u upravnim
stvarima; djelotvornosti, ekonomičnosti i pravodobnosti obavljanja poslova
i zadaća, svrhovitosti unutarnjeg ustrojstva; odnosa službenika i namještenika
prema građanima i drugim strankama; te mjera za otklanjanje utvrđenih nedostataka
i usklađivanje obavljanja djelatnosti sa zakonom i drugim propisima;

- inspekcijski nadzor nad domovima socijalne skrbi, centrima za pomoć
i njegu i drugim pravnim i fizičkim osobama koje obavljaju poslove socijalne
skrbi u pogledu: primjene i izvršavanja zakona i drugih propisa; uvjeta,
stručnosti i načina rada; uvida u opće i pojedinačne akte, poslovne knjige,
registre i druge spise; pregleda objekata i drugih poslovnih prostora,
predmeta, namirnica i drugih stvari; te mjera za otklanjanje utvrđenih
nedostataka i usklađivanje obavljanja djelatnosti sa zakonom i drugim propisima.

Članak 18.

*4.7. Odjel za statistiku i analitičko-planske poslove*

U Odjelu za statistiku i analitičko-planske poslove obavljaju se poslovi
iz članka 11. ove Uredbe u odnosu na:

- prikupljanje, obradu i analiziranje podataka o korisnicima socijalne
skrbi, primijenjenim oblicima zaštite, osiguranim i utrošenim sredstvima
za socijalnu skrb, te drugim statističkim elementima u socijalnoj skrbi;

- izradu izvješća o ostvarivanju socijalnih programa, provedbi socijalne
politike i socijalne skrbi;

- izradu i uvođenje sustava evidencije i dokumentacije u socijalnoj
skrbi u suradnji s drugim sudionicima na tim poslovima;

- sudjelovanje u informatizaciji sustava socijalne skrbi;

- te drugi poslovi koje odredi ministar.

Članak 19.

*4.8. Odjel za humanitarnu djelatnost*

U Odjelu za humanitarnu djelatnost obavljaju se poslovi iz članka 11.
ove Uredbe u odnosu na:

- postupanje po odredbama Zakona o humanitarnoj pomoći glede rada humanitarnih
organizacija i drugih humanitarnih čimbenika na prikupljanju i raspodjeli
humanitarne pomoći;

- organiziranje i provođenje nadzora nad radom humanitarnih organizacija
i drugih humanitarnih čimbenika, te predlaganje mjera radi otklanjanja
nepravilnosti u njihovom radu i za njihovo učinkovitije djelovanje;

- provođenje postupaka za ostvarivanje prava na oslobađanje od plaćanja
carine darovane robe u humanitarne i socijalne svrhe;

- vođenje jedinstvene evidencije o korisnicima i opsegu pružene humanitarne
pomoći te evidencije o humanitarnim organizacijama;

- obavljanje stručnih i administrativnih poslova oko prikupljanja podataka
i evidencije, te osiguravanja humanitarne pomoći i kumstva djeci poginulih
hrvatskih branitelja i djeci invalidima Domovinskog rata i u svezi s time
izvršavanje zadataka Zaklade "Ivana Brlić Mažuranić";

- suradnju i praćenje rada, te osiguravanje financijskih sredstava udrugama
invalida, roditelja invalidne djece i dobrotvornim udrugama;

- obavljanje stručnih i administrativnih poslova Povjerenstva Vlade
Republike Hrvatske za osobe s invaliditetom;

- te drugi poslovi koje odredi ministar.

5. UPRAVA ZAŠTITE ŽRTAVA I SUDIONIKA RATA

Članak 20.

U Upravi zaštite žrtava i sudionika rata obavljaju se upravni i drugi
stručni poslovi koji se odnose na zaštitu civilnih žrtava iz Domovinskog
rata, hrvatskih državljana sudionika II. svjetskog rata, civilnih i vojnih
invalida II. svjetskog rata i osoba stradalih u obavljanju obvezne vojne
službe od 15. svibnja 1945. do 17. kolovoza 1990. te članova njihovih obitelji,
i to:

izrada nacrta prijedloga zakona i drugih propisa; izrada provedbenih
propisa; izrada općih i pojedinačnih tumačenja, naputaka i objašnjenja
za primjenu zakona i provedbenih propisa; revizija prvostupanjskih rješenja
o priznatom svojstvu ratnog, mirnodopskog i civilnog invalida rata, te
prava na obiteljsku i uvećanu obiteljsku invalidninu; revizija prvostupanjskih
rješenja o priznatom pravu na opskrbninu, dodatak za pripomoć u kući i
dječji dodatak sudionicima rata, korisnicima osobne invalidnine i korisnicima
obiteljske invalidnine; rješavanje žalbi podnijetih protiv prvostupanjskih
rješenja iz oblasti invalidsko-boračke zaštite; rješavanje u obnovi postupka;
provođenje neposrednog upravnog nadzora nad radom županijskih ureda za
rad, zdravstvo i socijalnu skrb; obavljanje stručnih odnosno administrativnih
poslova za komisije; postupanje po predstavkama, pritužbama i upitima tijela
državne uprave, udruga i građana; pripremanje analitičko-dokumentacijske
osnove za planiranje novčanih sredstava za realizaciju zakonom utvrđenih
prava; izrada prijedloga plana potrebnih sredstava za realizaciju zakonom
utvrđenih prava civilnih žrtava iz Domovinskog rata, sudionika II. svjetskog
rata, civilnih i vojnih invalida II. svjetskog rata, mirnodopskih vojnih
invalida, te članova njihove obitelji; praćenje dinamike i provođenje nadzora
nad namjenskim trošenjem novčanih sredstava; skrb o pravodobnoj uplati
sredstava za podmirenje zakonom utvrđenih prava; te drugi poslovi koje
odredi ministar.

U Upravi zaštite žrtava i sudionika rata ustrojavaju se:

5.1. Odjel upravnih i stručnih poslova za skrb o civilnim žrtvama iz
Domovinskog rata i članovima njihovih obitelji

5.2. Odjel upravno-pravnih poslova za sudionike i žrtve II. svjetskog
rata i članove njihovih obitelji

5.3. Odjel sredstava i analize.

Članak 21.

*5.1. Odjel upravnih i stručnih poslova za skrb o civilnim
žrtvama iz Domovinskog rata i članovima njihovih obitelji*

U Odjelu upravnih i stručnih poslova za skrb o civilnim žrtvama iz Domovinskog
rata i članovima njihovih obitelji obavljaju se poslovi:

- stručni i drugi poslovi glede skrbi o civilnim žrtvama Domovinskog
rata i članova njihovih obitelji;

- rješavanje u upravnim stvarima u drugostupanjskom upravnom postupku
i u obnovi postupka iz područja zaštite civilnih invalida Domovinskog rata
i članova njihovih obitelji;

- revizija prvostupanjskih rješenja o priznatom pravu na osobnu invalidninu,
dodatak za njegu i pomoć druge osobe, ortopedski dodatak, obiteljsku invalidninu,
opskrbninu, dodatak za pripomoć u kući i dodatak za djecu civilnim invalidima
Domovinskog rata, te članovima njihovih obitelji;

- neposredni upravni nadzor nad radom prvostupanjskih tijela državne
uprave;

- te drugi poslovi koje odredi ministar.

Članak 22.

*5.2. Odjel upravno-pravnih poslova za sudionike i žrtve II.
svjetskog rata i članove njihovih obitelji*

U Odjelu upravno-pravnih poslova za sudionike i žrtve II. svjetskog
rata i članove njihovih obitelji obavljaju se poslovi:

- stručne obrade složenih pitanja iz područja invalidsko-
-boračke zaštite;

- rješavanja u upravnim stvarima u drugostupanjskom postupku i u obnovi
postupka iz oblasti zaštite sudionika II. svjetskog rata, civilnih i vojnih
invalida toga rata, mirnodopskih vojnih invalida, te članova njihovih obitelji;

- revizije prvostupanjskih rješenja o priznatom pravu na osobnu invalidninu,
dodatak za njegu i pomoć druge osobe, ortopedski dodatak, obiteljsku invalidninu,
uvećanu obiteljsku invalidninu, opskrbninu, dodatak za pripomoć u kući
i dodatak za djecu sudionicima II. svjetskog rata, civilnim i vojnim invalidima
II. svjetskog rata, mirnodopskim invalidima, te članoviam njihovih obitelji;

- neposrednog upravnog nadzora nad radom prvostupanjskih tijela državne
uprave;

- evidencije o radu drugostupanjske liječničke komisije za pregled osoba
obuhvaćenih Zakonom o zaštiti vojnih i civilnih invalida rata iz djelokruga
odjela;

- izdavanja izvoda iz te evidencije;

- obračuna i naknade za rad članova komisija;

- administrativne i tehničke usluge u svezi s radom komisija;

- imenovanja i razrješenja članova prvostupanjske i drugostupanjske
liječničke komisije;

- izrade izvješća o radu prvostupanjske i drugostupanjske liječničke
komisije;

- te drugi poslovi koje odredi ministar.

Članak 23.

*5.3. Odjel sredstava i analize*

U Odjelu sredstava i analize obavljaju se poslovi:

- nadzora zakonitosti i namjenskog korištenja novčanih sredstava;

- obrade i likvidacije mjesečnih zahtjeva o potrebnim sredstvima;

- kontrole zaprimljenih zahtjeva;

- ispostavljanja naloga za prijenos sredstava županijskim uredima za
rad, zdravstvo i socijalnu skrb;

- izrade statističke evidencije i vođenja dokumentacijske arhive konačnih
rješenja po pojedinim pravima korisnika;

- donošenja rješenja o potrebnoj pomoći osobama koje su ranjene, ozlijeđene,
te obiteljima poginulih ili umrlih zbog zadobivenih rana u obrani suvereniteta
Republike Hrvatske;

- obrade i likvidacije faktura dobavljača;

- te drugi poslovi koje odredi ministar.

6. UPRAVA ZA FINANCIRANJE
I GOSPODARENJE IMOVINOM

Članak 24.

U Upravi za financiranje i gospodarenje imovinom obavljaju se upravni
i drugi stručni poslovi koji se odnose na financiranje djelatnosti i gospodarenje
imovinom socijalne skrbi, i to:

ekonomsko-financijski odnosi i položaj djelatnosti socijalne skrbi;
planovi i programi razvitka i zadovoljavanja potreba; utvrđivanje cijena
usluga i opsega prava korisnika; namjensko korištenje novčanih sredstava;
izrada financijskih planova; kapitalna ulaganja; raspolaganje imovinom;
nabava roba i usluga i ustupanje radova; te drugi poslovi koje odredi ministar.

U Upravi za financiranje i gospodarenje imovinom ustrojavaju se:

6.1. Odjel za planiranje i financiranje

6.2. Odjel za kapitalna ulaganja i opremanje

6.3. Odjel za nabavu roba i usluga.

Članak 25.

*6.1. Odjel za planiranje i financiranje*

U Odjelu za planiranje i financiranje obavljaju se poslovi glede:

- ostvarivanja politike razvoja i unapređenja djelatnosti socijalne
skrbi;

- gospodarenja i raspolaganja imovinom;

- analiziranja ekonomsko-financijskih odnosa i položaja djelatnosti
socijalne skrbi, te izrade izvješća i prijedloga za otklanjanje uočenih
nedostataka odnosno za poboljšanje položaja;

- izrade planova i programa razvitka socijalne skrbi;

- izrade prijedloga osiguranja sredstava u državnom proračunu;

- izrade financijskih planova;

- analiziranja financijskih planova, periodičnih obračuna i završnih
računa;

- gospodarenja s novčanim sredstvima i njihovog namjenskog korištenja
za plaće, tekuće izdatke, novčane pomoći i naknade te kapitalna ulaganja;

- utvrđivanja cijena usluga ustanova socijalne skrbi i opsega prava
korisnika;

- pripremanja odgovora na zastupnička i druga pitanja;

- te drugih poslova koje odredi ministar.

Članak 26.

*6.2. Odjel za kapitalna ulaganja i opremanje*

U Odjelu za kapitalna ulaganja i opremanje obavljaju se poslovi glede:

- izrade programa kapitalnih ulaganja i nabave opreme koji se financiraju
iz državnog proračuna i programa iz vlastitih prihoda Ministarstva;

- izrade mišljenja o stručnoj opravdanosti i davanja suglasnosti za
kapitalna ulaganja i nabavu opreme;

- davanja stručnog mišljenja o opravdanosti ulaganja koji imaju karakter
tekućeg održavanja u ustanovama socijalne skrbi;

- sudjelovanja u izradi propisa;

- provođenja postupka izbora najpovoljnije ponude za kapitalna ulaganja
i nabavu opreme;

- kontrole namjenskog utroška sredstava odobrenih za kapitalna ulaganja
i nabavu opreme;

- praćenja izgradnje, obnove i opremanja objekata;

- sudjelovanja u donošenju odluka o koncesijama;

- te drugih poslova koje odredi ministar.

Članak 27.

*6.3. Odjel za nabavu roba i usluga*

U Odjelu za nabavu roba i usluga obavljaju se poslovi glede:

- provedbe odredbi Zakona o nabavi roba i usluga i ustupanju radova
te propisa ministra rada i socijalne skrbi glede provedbe ovoga zakona;

- izrade programa potreba te sudjelovanja u izradi standarda i normativa
roba za potrebe ustanova;

- utvrđivanja jedinstvene nomenklature i klasifikacije;

- pripreme i sudjelovanja u provedbi postupka nadmetanja za nabavu roba
i usluga;

- sudjelovanja u radu povjerenstava za nabavu roba i usluga;

- praćenja provedbe ugovora koji se zaključuju temeljem postupka nadmetanja;

- sudjelovanja u izradi propisa;

- financiranja ustanova socijalne skrbi kojih nije osnivač Republika
Hrvatska;

- financiranja izvaninstitucionalne zaštite;

- financiranja usluga i socijalno-zaštitnih aktivnosti humanitarnih
organizacija i drugih organizacija;

- te drugih poslova koje odredi ministar.

7. UPRAVA ZA MIROVINSKO I INVALIDSKO OSIGURANJE

Članak 28.

U Upravi za mirovinsko i invalidsko osiguranje obavljaju se upravni
i drugi stručni poslovi koji se odnose na ekonomsko-financijske odnose
te na upravni nadzor na područjima mirovinskog i invalidskog osiguranja,
i to:

izrada nacrta prijedloga zakona, provedbenih i drugih propisa; ekonomsko-financijski
odnosi; visina stopa doprinosa i osnovica; gospodarenje dionicama i upotreba
novčanih sredstava; usklađivanje mirovina; mjere za poboljšanje položaja
umirovljenika; izradba financijskih planova; sporazumi i ugovori o socijalnom
osiguranju s drugim zemljama; te drugi poslovi koje odredi ministar.

U Upravi za mirovinsko i invalidsko osiguranje ustrojavaju se:

7.1. Odjel za mirovinsko i invalidsko osiguranje

7.2. Odjel za međunarodnu suradnju.

Članak 29.

*7.1. Odjel za mirovinsko i invalidsko osiguranje*

U Odjelu za mirovinsko i invalidsko osiguranje obavljaju se poslovi
glede:

- izrade nacrta prijedloga zakona, pravilnika, obrazaca, suglasnosti
i drugih propisa u sustavu mirovinskog i invalidskog osiguranja;

- praćenja stanja u sustavu mirovinskog i invalidskog osiguranja; analiziranja
ekonomsko-financijskih odnosa, razmatranja izvješća o radu i poslovanju
Zavoda za mirovinsko osiguranje te predlaganja mjera za otklanjanje uočenih
nedostataka i poboljšanje stanja;

- politike razvitka i unapređivanja sustava mirovinskog i invalidskog
osiguranja;

- visine stopa doprinosa i osnovica osiguranja;

- politike upotrebe novčanih sredstava i gospodarenja dionicama radi
njihovog namjenskog korištenja i rentabilnog ulaganja;

- usklađivanja mirovina;

- izdataka za mirovine te za osposobljavanje invalida za rad odnosno
za obavljanje samostalne djelatnosti;

- mjera za unapređivanje prava osiguranika i korisnika mirovine;

- analiziranje financijskih planova, periodičnih obračuna i završnih
računa;

- prevencije invalidnosti te zaštite invalida rada i drugih invalidnih
osoba glede osposobljavanja za rad i njihovog zapošljavanja;

- upravnog nadzora;

- pripremanja odgovora na zastupnička i druga pitanja;

- tumačenja i objašnjenja propisa iz područja mirovinskog i invlidskog
osiguranja;

- te drugih poslova koje odredi ministar.

Članak 30.

*7.2. Odjel za međunarodnu suradnju*

U Odjelu za međunarodnu suradnju obavljaju se poslovi glede:

- poticaja za međunarodnu suradnju, sporazumijevanje i dogovaranje u
sustavu mirovinskog i invalidskog osiguranja;

- sudjelovanje u radu međunarodnih organizacija;

- izrade nacrta međudržavnih sporazuma i ugovora o socijalnom osiguranju
i dr., te njihove provedbe;

- praćenja stranih propisa te propisa međunarodnih organizacija s područja
mirovinskog i invalidskog osiguranja;

- te drugih poslova koje odredi ministar.

8. UPRAVA PRAVNIH, RAČUNOVODSTVENIH, INFORMATIČKIH I OPĆIH POSLOVA

Članak 31.

U Upravi pravnih, računovodstvenih, informatičkih i općih poslova obavljaju
se upravni i drugi stručni poslovi, i to:

suradnja u pripremi nacrta prijedloga zakona i drugih propisa; izrada
nacrta propisa i drugih općih akata koje donosi ministar; sudjelovanje
u izradi prijedloga za osiguranje sredstava u državnom proračunu; računovodstveno-knjigovodstveni
poslovi; izrada analitičko-planskih i financijskih izvješća; izrada plana
razvoja kadrova; prikupljanje i obrada podataka o kadrovima, opremi i prostoru;
vođenje kadrovske evidencije; izrada planova obrane i vođenje potrebnih
evidencija; izgradnja, razvoj, rad i održavanje informatičkog sustava Ministarstva;
osiguranje uvjeta za obavljanje poslova ustrojstvenih jedinica Ministarstva;
pripremanje prijedloga općih akata Ministarstva; poslovi pisarnice, pismohrane,
prijepisa, umnožavanja, dostave, prijevoza i drugi tehnički poslovi; te
drugi poslovi koje odredi ministar.

U Upravi pravnih, računovodstvenih, informatičkih i općih poslova ustrojavaju
se:

8.1. Odjel za pravne, kadrovske i opće poslove

8.2. Odjel za računovodstvo

8.3 Odjel za informatizaciju.

Članak 32.

*8.1. Odjel za pravne, kadrovske i opće poslove*

U Odjelu za pravne, kadrovske i opće poslove obavljaju se poslovi:

- pripreme nacrta prijedloga zakona i drugih propisa;

- izrade nacrta propisa i drugih općih akata koje donosi ministar;

- izrade plana razvoja kadrova;

- u svezi s radnim odnosima službenika i namještenika;

- vođenja propisanih evidencija;

- primanja, raspoređivanja i otpusta službenika i namještenika;

- izrade planova obrane i vođenja potrebnih evidencija;

- skrbi o održavanju sredstava i opreme;

- prijevoza dužnosnika i službenika Ministarstva;

- prijepisa i umnožavanja;

- poslovi pisarnice i pismohrane;

- te drugi opći, tehnički i pomoćno-tehnički poslovi.

Članak 33.

*8.2. Odjel za računovodstvo*

U Odjelu za računovodstvo obavljaju se poslovi:

- računovodstva i knjigovodstva;

- izvršenja financijskih obveza, kao što su obračuni: plaća zaposlenika,
bolovanja, dječjeg doplatka, ugovor o djelu, vođenje poreskih evidencija,
likvidacijski poslovi te poslovi platnog prometa;

- evidencija financijskih promjena u Glavnoj knjizi I, Glavnoj knjizi
II i pomoćnim knjigama za osnovna sredstva, sitni inventar, nabavu, ulaznih
i izlaznih računa i drugo;

- sudjelovanje u izradi prijedloga za osiguranje sredstava u državnom
proračunu;

- izrada financijskih planova;

- izrada mjesečnih, tromjesečnih i godišnjih financijskih izvješća;

- izrada analitičko-planskih i financijskih pokazatelja;

- davanje naputaka ustanova socijalne skrbi glede financijskog poslovanja;

- te drugi poslovi koje odredi ministar.

Članak 34.

*8.3. Odjel za informatizaciju*

U Odjelu za informatizaciju obavljaju se poslovi:

- razvoja, projektiranja, izgradnje, rada i održavanja informatičkog
sustava;

- programske podrške obavljanja poslova i zadaća;

- osposobljavanje korisnika;

- mrežnog povezivanja;

- planiranja i organiziranja obrade spisa i podataka;

- te drugi poslovi u svezi informatizacije.

9. ZAVOD ZA ZAŠTITU NA RADU

Članak 35.

U Zavodu za zaštitu na radu obavljaju se stručni poslovi glede praćenja
stanja i unapređenja zaštite na radu, i to:

stvaranje sustava za praćenje broja i vrsta ozljeda na radu i profesionalnih
bolesti; istraživanje rizika glede ozljeda na radu i profesionalnih bolesti,
utvrđivanje kriterija i postupaka u svezi s organizacijom rada prilagođenom
zaposlenicima; davanje prijedloga Nacionalnom vijeću za zaštitu na radu
glede unapređenja zaštite na radu; izrada stručnih mišljenja i podloga
s područja zaštite na radu; suradnja pri izradi hrvatskih normi iz zaštite
na radu; izrada metoda ispitivanja te modela za rješavanje problema u svezi
sa zaštitom na radu na temelju podataka dobivenih istraživanjima; izrada
programa namijenjenih stručnjacima zaštite na radu, poslodavcima i njihovim
ovlaštenicima te sudjelovanje u provjeri njihovog znanja; izrada stručnih
podloga glede zaštite na radu za izradu nastavnih programa i planova za
osposobljavanje, usavršavanje i školovanje te stalno osposobljavanje; pružanje
stručne pomoći udrugama, ustanovama, trgovačkim društvima, tijelima državne
uprave i dr. iz svoga djelokruga; te promicanje zaštite na radu.

IV. UPRAVLJANJE UPRAVNIM ORGANIZACIJAMA U SASTAVU MINISTARSTVA
I UNUTARNJIM USTROJSTVENIM JEDINICAMA

Članak 36.

Radom upravnih organizacija u sastavu Ministarstva upravljaju pomoćnici
ministra.

Radom odjela upravljaju načelnici.

Radom Kabineta ministra upravlja tajnik Kabineta.

V. OKVIRNI BROJ DRŽAVNIH SLUŽBENIKA I NAMJEŠTENIKA

Članak 37.

Okvirni broj državnih službenika i namještenika potreban za obavljanje
poslova iz djelokruga Ministarstva, utvrđuje se u dodatku (tablici), koja
je sastavni dio ove Uredbe i ne objavljuje se u "Narodnim novinama".

VI. SURADNJA S DRUGIM TIJELIMA DRŽAVNE UPRAVE TE S PRAVNIM OSOBAMA
KOJE IMAJU JAVNE OVLASTI

Članak 38.

Ministarstvo surađuje s drugim tijelima državne uprave i s pravnim osobama
koje imaju javne ovlasti u svezi s ostvarivanjem stručnih i upravnih poslova
iz djelokruga Ministarstva.

Ministarstvo surađuje i sa stručnim, znanstvenim i drugim ustanovama
i institucijama radi rješavanja pojedinih stručnih i upravnih pitanja iz
djelokruga Ministarstva.

Članak 39.

Za raspravljanje o pojedinim pitanjima obavljanja stručnih i upravnih
poslova, za utvrđivanje nacrta propisa te davanje mišljenja i prijedloga
o značajnim pitanjima iz djelokruga Ministarstva, ministar osniva stručne
savjete odnosno radne skupine.

Aktom o osnivanju utvrđuje se djelokrug i način rada stručnog savjeta
odnosno radne skupine.

VII. PRIJELAZNE I ZAKLJUČNE ODREDBE

Članak 40.

Pravilnik o unutarnjem redu Ministarstva, koji je donio ministar rada
i socijalne skrbi - klasa: 011-04/99-01/59, urbroj: 524-01-99-1 od 9. travnja
1999., a kojim je utvrđen broj potrebnih državnih službenika i namještenika
s naznakom njihovih osnovnih poslova i zadaća i stručnih uvjeta potrebnih
za njihovo obavljanje, njihove ovlasti i odgovornosti, početak radnog vremena
i uredovno vrijeme za rad sa strankama, te druga pitanja od značenja za
rad Ministarstva koja nisu uređena ovom Uredbom, ministar rada i socijalne
skrbi dužan je uskladiti s ovom Uredbom u roku od 30 dana od njenog stupanja
na snagu.

Članak 41.

Danom stupanja na snagu ove Uredbe prestaje važiti Uredba o unutarnjem
ustrojstvu Ministarstva rada i socijalne skrbi od 23. travnja 1998. godine
(klasa: 023-03/98-02/10, urbroj: 5030104-98-1).

Članak 42.

Ova Uredba stupa na snagu osmog dana od dana objave u "Narodnim novinama".

Klasa: 023-03/98-02/10
Urbroj: 5030104-99-1
Zagreb, 15. srpnja 1999.

Predsjednik
**mr. Zlatko Mateša,** v. r.

Uredba, NN 77/1999-1369